**JELGAVAS PILSĒTAS PAŠVALDĪBAS 2021.GADA 23.SEPTEMBRA**

**SAISTOŠO NOTEIKUMU NR.21-20**

**„BRĪVPRĀTĪGĀS INICIATĪVAS PABALSTI JELGAVAS VALSTSPILSĒTAS PAŠVALDĪBĀ”**

**PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1.Īss projekta satura izklāsts | Saistošie noteikumi  (turpmāk - noteikumi) tiek izdoti saskaņā ar likuma "Par pašvaldībām" [43.panta](https://m.likumi.lv/ta/id/57255-par-pasvaldibam#p43) trešo daļu. Saskaņā ar likuma "Par pašvaldībām" 12.pantā noteikto pašvaldība attiecīgās administratīvās teritorijas iedzīvotāju interesēs var brīvprātīgi realizēt savas iniciatīvas ikvienā jautājumā, ja tas nav Saeimas, Ministru kabineta, ministriju, citu valsts pārvaldes iestāžu, tiesas vai citu pašvaldību kompetencē vai arī ja šāda darbība nav aizliegta ar likumu. Lai sniegtu materiālo atbalstu Jelgavas valstspilsētas administratīvajā teritorijā deklarētām personām svarīgos dzīves periodos vai personu aktuālo problēmas risināšanai, tiek izstrādāti noteikumi, paredzot Jelgavas valstspilsētas pašvaldībā brīvprātīgās iniciatīvas pabalstus.  Šie noteikumi nosaka brīvprātīgās iniciatīvas pabalstu veidus, apmēru, piešķiršanas un izmaksas kārtību Jelgavas valstspilsētas pašvaldībā.  Noteikumos noteiktos brīvprātīgās iniciatīvas pabalstus piešķir, neizvērtējot mājsaimniecības materiālo situāciju, lai nodrošinātu materiālo atbalstu noteiktai iedzīvotāju mērķa grupai vai personai svarīgos dzīves periodos, vai mājsaimniecībai aktuālās problēmas atrisināšanai.  Noteikumos ir noteikti 14 Jelgavas valstspilsētas pašvaldības brīvprātīgās iniciatīvas pabalstu veidi: vienreizējs pabalsts bērna piedzimšanas gadījumā, pabalsts transporta izdevumu segšanai ģimenei, kurā vienās dzemdībās dzimuši trīs un vairāk bērni, pabalsts ēdināšanas pakalpojuma apmaksai pirmsskolas izglītības iestādē, pabalsts ēdināšanas pakalpojuma apmaksai vispārējās izglītības iestādē, pabalsts profesionālās ievirzes izglītības programmas dalības maksas segšanai, pabalsts ēdināšanas pakalpojuma apmaksai 5. – 6.klases izglītojamajam, pabalsts personas ar invaliditāti līdz 18 gadu vecuma sasniegšanai ar smagiem funkcionāliem traucējumiem aprūpei, pabalsts īrētās dzīvojamās telpas apmaksai speciālistam, pabalsts valstspilsētas sabiedriskā transporta braukšanas maksas segšanai, ikgadējs pabalsts rehabilitācijai Černobiļas atomelektrostacijas avārijas seku likvidēšanas dalībniekam, ikgadējs pabalsts politiski represētai personai, ikgadējs pabalsts veselības uzlabošanai personai, kurai ir 100 un vairāk gadu, vienreizējs pabalsts personai, atbrīvojoties no brīvības atņemšanas iestādes, apbedīšanas pabalsts. Katram iepriekšminētajam brīvprātīgās iniciatīvas pabalsta veidam ir noteikti iesniedzamie dokumenti, pabalsta piešķiršanas un izmaksas kārtība. Noteikumos paredzēts, ka ikgadējos pabalstus JSLP var pieprasīt vienu reizi, un pēc tam noteikumos noteiktajā laika periodā pabalsts tiek izmaksāts atkārtoti.  Noteikumos, salīdzinot ar spēkā esošajos noteikumos noteikto, tiek paredzēts palielināt pabalsta ēdināšanas pakalpojuma apmaksas segšanai 5.–6.klases izglītojamajam apmēru no 0,28 *euro* dienā uz 0,32 *euro* dienā, vienreizējā pabalsta personai, atbrīvojoties no brīvības atņemšanas iestādes apmēru par 7,00 *euro* no 43,00 *euro* uz 50,00 *euro*, kā arī palielināt apbedīšanas pabalsta apmēru par 129,00 *euro* no 271,00 *euro* uz 400,00 *euro.* Apbedīšanas pabalsta apmēra palielināšana saistīta ar apbedīšanas pakalpojuma cenu paaugstināšanu pēdējo desmit gadu laikā.  Ar JSLP vadītāja rīkojumu izveidotā JSLP Pabalstu piešķiršanas darba grupa lēmumu par brīvprātīgas iniciatīvas pabalsta, izņemot vienreizējo pabalstu personai, atbrīvojoties no brīvības atņemšanas iestādes, un apbedīšanas pabalstu, piešķiršanu vai atteikumu to piešķirt, pieņem ne vēlāk kā mēneša laikā, kad saņemti noteikumos noteiktie un JSLP pieprasītie dokumenti. JSLP brīvprātīgās iniciatīvas pabalstus, izņemot un vienreizējo pabalstu personai, atbrīvojoties no brīvības atņemšanas iestādes un apbedīšanas pabalstu  izmaksā pēc JSLP Pabalstu piešķiršanas darba grupas lēmuma pieņemšanas līdz kārtējā mēneša 15. vai 30.datumam. Vienreizējo pabalstu personai, atbrīvojoties no brīvības atņemšanas iestādes un apbedīšanas pabalstu izmaksā 3 darbdienu laikā pēc JSLP vadītājas lēmuma pieņemšanas.  Pabalstus pārskaita iesniedzēja kredītiestādes maksājumu vai pasta norēķinu sistēmas kontā vai pārskaita pakalpojuma sniedzējam vai izmaksā JSLP kasē. Noteikumi piemērojami ar 2021.gada 1.oktobri. |
| 2.Projekta nepieciešamības pamatojums | Saskaņā ar Sociālo pakalpojumu un sociālās palīdzības likuma (turpmāk - SPSPL) Pārejas noteikumu 40.punktu līdz jaunu pašvaldību saistošo noteikumu spēkā stāšanās dienai, bet ne ilgāk kā līdz 2021. gada 1. oktobrim piemērojami pašvaldību saistošajos noteikumos noteiktie sociālās palīdzības pabalstu veidi, izņemot garantētā minimālā ienākuma pabalstu un dzīvokļa pabalstu, un to piešķiršanas kritēriji. Tas nozīmē, ka Jelgavas pilsētas pašvaldības 2015.gada 12.novembra saistošie noteikumi Nr.15-20 "Jelgavas pilsētas pašvaldības pabalstu piešķiršanas noteikumi" zaudēs spēku ar 01.10.2021. un to vietā tiks izstrādāti divi saistošie noteikumi, pirmajos noteikumos tiks paredzēti sociālās palīdzības pabalsti atsevišķu situāciju risināšanai, kurus piešķir, izvērtējot mājsaimniecības materiālās situāciju un nosakot trūcīgas/maznodrošinātas mājsaimniecības statusu, bet otrajos noteikumos tiks paredzēti brīvprātīgās iniciatīvas pabalsti, kurus piešķir, neizvērtējot mājsaimniecības materiālo situāciju.  Noteikumi ir nepieciešami, lai noteiktu brīvprātīgās iniciatīvas pabalstu veidus, apmēru, piešķiršanas un izmaksas kārtību Jelgavas valstspilsētas pašvaldībā, kā arī palielinātu brīvprātīgas iniciatīvas pabalsta ēdināšanas pakalpojuma apmaksas segšanai 5.–6.klases izglītojamajam apmēru, vienreizēja pabalsta apmēru personai, atbrīvojoties no brīvības atņemšanas iestādes un apbedīšanas pabalsta apmēru. |
| 3.Informācija par plānoto projekta ietekmi uz pašvaldības budžetu | Noteikumu izpildei tiek plānoti naudas līdzekļi JSLP 2021.gada budžetā. Tiek prognozēts, ka laika periodā no 01.10.2021. līdz 31.12.2021. noteikumos noteiktajiem pabalstiem ir nepieciešami naudas līdzekļi par kopējo summu 434 638,60 *euro,* tajā skaitā: vienreizējam pabalstam bērna piedzimšanas gadījumā 23696,00*euro* (171 personas x 72,00 *euro* + 8 personas x 1423,00 *euro*), pabalstam pirmsskolas izglītības iestādes ēdināšanas pakalpojuma apmaksai 148800,00 *euro* (992 personu skaits x 50,00 *euro* x 3 mēneši), pabalstam ēdināšanas pakalpojuma apmaksai vispārējās izglītības iestādē 92880,00 *euro* (1032 personas x 30,00 *euro* vidēji mēnesī x 3 mēneši), pabalstam profesionālās ievirzes izglītības programmas dalības maksas segšanai 13005,00 *euro* (289 personas x 15,00 *euro* mēnesī x 3 mēneši), pabalstam ēdināšanas pakalpojuma apmaksas segšanai 5.–6.klases izglītojamajam 1983,60 *euro* (114 personas x 5,80 *euro* mēnesī vidēji x 3 mēneši, tajā skaitā pabalsta palielinājumam 273,60 *euro* (114 personas x 0,80 *euro* mēnesī vidēji x 3 mēneši)), pabalstam personas ar invaliditāti līdz 18 gadu vecuma sasniegšanai ar smagiem funkcionāliem traucējumiem aprūpei 2574,00*euro* (6 personas x 143,00 *euro* mēnesī x 3 mēneši), pabalstam īrētās dzīvojamās telpas apmaksai speciālistam 3600,00 *euro* (8 personas x 150,00 *euro* mēnesī x 3 mēneši), pabalstam valstspilsētas sabiedriskā transporta braukšanas maksas segšanai 130050,00 *euro* ((4740 pensionāri x 8,50 *euro* vidēji mēnesī + 180 politiski represēti pensionāri x 17,00 *euro* vidēji mēnesī) x 3 mēneši), ikgadējam pabalstam politiski represētai personai 12500,00 *euro* (250 personas x 50,00 *euro*), ikgadējam pabalstam veselības uzlabošanai personai, kurai ir 100 un vairāk gadu 150,00 *euro* (1 persona x 150,00 *euro*), vienreizējam pabalstam personai, atbrīvojoties no brīvības atņemšanas iestādes 1000,00*euro* (20 personas x 50,00 *euro,* tajā skaitā pabalstapalielinājuma summa 140,00 *euro* (20 personas x 7,00 *euro*)), apbedīšanas pabalstam 4400,00 *euro* (11personas x 400,00 *euro,* tajā skaitā pabalstapalielinājuma summa 1419,00 *euro* (11 personas x 129,00 *euro*))*.* |
| 4.Informācija par plānoto projekta ietekmi uz uzņēmējdarbības vidi pašvaldības teritorijā | Nav. |
| 5.Informācija par plānoto projekta ietekmi uz administratīvajām procedūrām | Nav. |
| 6.Informācija par konsultācijām ar privātpersonām | Noteikumu projekts apspriests Jelgavas pilsētas domes Sociālo lietu konsultatīvajā komisijā. |

Jelgavas valstspilsētas domes priekšsēdētājs A. Rāviņš